**РЕЗУЛТАТИ**

**ОТ ИНИЦИАТИВАТА НА ПРЕЗИДЕНТА НА РЕПУБЛИКА БЪЛГАРИЯ**

**„МЛАДЕЖКА ВИЗИЯ ЗА РАЗВИТИЕ НА БЪЛГАРИЯ“ – 2014:**

**„ЕВРОПЕЙСКИЯТ И ЕВРОАТЛАНТИЧЕСКИЯТ ИЗБОР НА БЪЛГАРИЯ И ПЪТЯТ Й НА РАЗВИТИЕ В РЕЗУЛТАТ НА ТОЗИ ИЗБОР“**

**(Медицински университет – Плевен, 1 декември 2014)**

Третото издание на инициативата на държавния глава „Младежка визия за развитие на България“ (01.12.2014 г.) се проведе под надслов „Европейският и евроатлантическият избор на България и пътят й на развитие в резултат на този избор“.

Домакин на събитието бе Медицинският университет в Плевен, а участие в „младежките съвети“ при президента взеха абсолвенти от над 30 висши училища в цялата страна.

Със секретарите и съветниците на държавния глава участниците в тазгодишната „Младежка визия за развитие на България“ обсъдиха основни теми в областта на икономиката, регионалното развитие, социалната политика, науката и здравеопазването, външната политика, отбраната и сигурността, правните въпроси, културата и националната идентичност.

Участниците в „**младежкия съвет“ по** **наука и здравеопазване** обсъдиха въпроси, свързани с *„Иновациите в медицината: потенциалът на България за интелигентен растеж чрез развойна дейност и технологичен трансфер в медицинската наука, фармацията, биотехнологиите и общественото здравеопазване“*.

* Участниците се обединиха около тезата, че иновациите в сектор здравеопазване все още остават слабо застъпени, особено в процеса на обучението преди специализация. Те се обявиха за изработването на нов механизъм за финансиране на здравната помощ, който да залага на съотношението цена-качество с отчитане на всички клинични данни. Младежите поискаха повече механизми за насърчаване на перспективни млади лекари чрез добре платени стажове и специализации, както и осигуряване на безплатна методологична и правна помощ при реализацията на нови проекти.
* В допълнение, участниците изразиха споделеното становище, че е необходимо да бъдат идентифицирани приоритетни научни области, които да получат по-голямо финансиране за провеждането на проучвания. Чрез насърчаване на развойната дейност и технологичния трансфер в медицинската наука, фармацията, биотехнологиите и общественото здравеопазване може да бъде реализиран потенциалът на България за интелигентен растеж. Търсенето на иновации в медицината и сродните направления би имало най-добър резултат при цялостен стимул на науката в България. Това не само ще повиши качеството на предлаганите в страната здравни услуги, но и ще разкрие необходимите работни места за специалисти, ще осигури възможност за развитие на младите учени и ще бъде силна мотивация за прекъсване на т.нар. „изтичане на мозъци“ от страната.
* Впоследствие, заключенията, около които се обединиха участниците в младежкия съвет по наука и здравеопазване, бяха изпратени в синтезиран вид до министрите на здравеопазването, на образованието и науката и на икономиката, и намериха отражение в политиките, инициирани и развити от тези министерства, в т.ч. мерките за реформа на висшето образование, правилата за следдипломна специализация, стратегията за интелигента икономическа специализация, националната програма за развитие и приоритетите, заложени в оперативните програми „Образование и наука за интелигентен растеж 2014 - 2020“ и „Иновации и конкурентоспособност 2014 - 2020“.

Темата на **„младежкия съвет“ по** **образование** "*Образование, професия, реализация: подпомага ли ЕС ефективната връзка между образование и професионалната реализация?"* се превърна в основа за изключително полезна дискусия между участниците, съчетавайки в себе си както различните позиции по темата, така и възможността за формиране на допирни точки на съгласие и извеждане на конкретни препоръки. Ето защо тя имаше важен принос в обсъждането на основната тема за дебат –„Европейският и евроатлантическият избор на България и пътят й на развитие в резултат на този избор“.

Участниците в съвета, въпреки множеството и различни гледни точки по отношение на коментираната проблематика, успяха да достигнат до няколко общи извода, най-важните от които са следните:

* Да имаш добро и качествено образование, да знаеш повече и да искаш да научиш повече, е първата задължителна стъпка към успеха. Втората стъпка е да получиш възможност да приложиш натрупаните знания на практика. След присъединяването към ЕС възможностите на България за изграждане на ефективна връзка между образование и професионална реализация значително се увеличиха.
* ЕС активно подпомага европейските граждани в прехода от образование към професионална реализация. Пример за това е Директивата 2005/36/ЕО на Европейския парламент и Съвета за признаване на професионалните квалификации – благодарение на нея европейските граждани могат да упражняват своята професия във всяка една държава-членка на ЕС.
* Стъпка напред беше актуализирането през октомври 2014 г. на Стратегията за развитие на висшето образование за периода 2014-2020 г. Целта е България да се превърне в силен и привлекателен център за модерно висше образование с европейски профил, атрактивен за Европа и света.
* Самоцелното придобиване на дипломи трябва да бъде изместено към практическо реализиране на знанията и уменията. Това е и основната цел на Европейския съюз – за развитие на икономика, основавана на знанието, защото стимулирането на младите и високообразовани българи да участват на пазара на труда с конкурентни знания и умения, би повишило както конкурентоспособността на българската икономика, така и на европейската икономика в нейната цялост.

Участниците в „**младежкия съвет“ по** **правни въпроси** дискутираха въпроси, свързани с темата *„Правовата държава в контекста на членството на Република България в Европейския съюз“.*

* Младежите се обединиха около становището, че правовата държава е свързана с различни концепции, които вече са залегнали като основни принципи на съвременната европейска държава. Те откроиха като най-важни белези на демократичната държава: върховенство на закона, защитата на основните права и свободи на гражданите, разделението на властите, създаването на държавни органи, чиито функции са свързани с поддържането и гарантирането на правовия ред и най-вече равенството на всички пред закона.
* Участниците подчертаха, че поради приемането на принципите на правовата държава като основополагащи принципи на Европейския съюз, след присъединяването на България към Съюза през 2007 година, следва да разглеждаме понятието „правова държава“ и в сравнително-правен план като основно понятие в правните системи и на останалите европейски държави.
* Като най-важно условие за функционирането на една демократична и правова държава младежите посочиха независимата съдебна власт, която чрез контрола върху действията на изпълнителната и законодателната власт да защитава основните конституционни човешки права и свободи.
* В Съвета беше обсъдена и динамиката на законодателството, като се стигна до извода, че то трябва да отговаря на нуждите на хората и бизнеса в дългосрочен план. Отбелязана бе необходимостта от последователност в законодателните реформи, която да не позволява възникване на противоречия между отделните нормативни актове и която да осигури безпроблемно регулиране на обществените отношения.
* Важно място в дискусията намери и темата за създаването на благоприятна икономическа бизнес среда в България. Като предпоставки за подобряването й младежите посочиха ефективното използване на географското местоположение на страната, цялостното развитие на българската икономика в контекста на европейската и световната икономика и не на последно място - законодателството на страната.
* Участниците определиха активното гражданско общество като един от основните стълбове на правовата държава, който е гарант за спазването на закона и за изграждането на добър бизнес климат и на доверие между партньорите.
* В Съвета беше посочена и необходимостта от изграждане на доверие между управляващи и управлявани, а като начин за постигането му беше предложено осъществяването на реален контрол на обществото върху работата на самите институции.
* Младите хора обобщиха, че сред най-важните задачи, които трябва да реши България като правова държава, за да подпомогне развитието на своето общество, са: спазване на гражданските права и свободи, върховенство на закона, укрепване на принципа за разделение на властите и разрешаване на споровете чрез справедлив съдебен процес.

Темата на дискусията на „**младежкия съвет“ по външна политика** бе *„Европейската перспектива на страните от Западните Балкани и бъдещето на Югоизточна Европа“.*

* Участниците в съвета се обединиха около идеята, че Европейската интеграция на страните от Западните Балкани няма алтернатива и сама по себе си е двигател на положителна промяна. България трябва да играе активна роля в региона и да насърчава обмена на добри практики. Активното регионално сътрудничество и реализирането на конкретни трансгранични проекти създава множество възможности за развитие. Подобряването на транспортната и енергийната свързаност трябва да бъде един от водещите приоритети на страните. Изграждането на активно гражданско общество, убедено в своята европейска идентичност, е предпоставка за успешното приключване на процеса на европейска интеграция.
* Идеите на участниците в съвета залегнаха в международната дейност на държавния глава за 2015 г. Основен акцент във външнополитическата му програма беше поставен върху регионалното сътрудничество. Реализирани бяха двустранни посещения в Румъния, Сърбия, Хърватия, Косово, Босна и Херцеговина. Официално посещение в страната осъществиха президентът на Албания Буяр Нишани и президентът на Черна гора Филип Вуянович. Сред водещите теми на разговорите беше продължаването на процеса на европейска интеграция на страните от Западните Балкани и готовността на България да предостави своя опит и експертиза. Подобряването на енергийната и транспортната инфраструктура в региона на Югоизточна Европа беше определено като водещ регионален приоритет, чието реализиране налага съвместните усилия на всички страни от региона. Темата за европейската идентичност и принадлежността на България към европейските ценности беше твърдо отстоявана в рамките на участията на държавния глава в големи международни и регионални форуми, сред които и 70-та сесия на Общото събрание на ООН.

В „**младежкия съвет“ по отбрана и сигурност** бе дискутирана темата *„Евроатлантическото партньорство в контекста на новите предизвикателства пред националната, регионалната и международната сигурност“.*

* Фокусът на дискусията на съвета бе насочен към опита за концептуализация на евроатлантическото партньорство в контекста на новите предизвикателства пред националната, регионалната и международната сигурност.
* На преден план участниците изведоха необходимостта от гарантиране на енергийните доставки с оглед новите реалности в геополитическата среда и посредством различни координационни механизми по отношение на разработваните политики в сектора и особено във връзка с търсенето на алтернативи за решаване на проблема с политико-икономическите зависимости чрез диверсификация на енергийните източници.
* Младежите обърнаха особено внимание на перспективите за укрепване на евроатлантическото партньорство след срещата на върха на НАТО в Уелс през призмата на въпроса за капацитета на Алианса да гарантира колективната отбрана и да поддържа ефективни способности за управление на кризи. Участниците поставиха акцент върху ролята на България в реализирането на този ключов приоритет.
* Младежите представиха своите виждания за по-ефективното интегриране на страната ни в колективната система за сигурност на НАТО и в политиките за отбрана и сигурност на ЕС, както и за повишаване на приноса ни за укрепването на сигурността в нашия регион.
* Участниците изразиха убеждението, че заедно сме по-ефективни и по-добре подготвени за заплахите пред нас. Независимо от тежката бюджетна и финансова криза в голяма част от държавите-членки, НАТО и ЕС остават най-значимите фактори за сигурността в регионален и глобален мащаб.
* Младежите отбелязаха конкретни възможности пред страната за поетапно увеличаване на бюджетните разходи за отбрана и на инвестициите в модерно въоръжение и техника в духа на постигнатото на срещата в Уелс споразумение.
* Участниците в съвета обсъдиха вероятните последствия от конфликтите в Украйна, Близкия Изток и Северна Африка за системите на националната, регионалната и международната сигурност, като същевременно коментираха въпроса за тяхното отражение върху характера и параметрите на евроатлантическото сътрудничество.
* Те споделиха своите основни очаквания и прогнози за евентуалните ефекти от тези кризи върху геополитическата среда и в частност - върху българската национална сигурност и отбрана.

Участниците в „**младежкия съвет“ по социални политики** дискутираха темата *„Политиките в подкрепа на уязвимите групи в България в контекста на членството й в ЕС“.* Въпреки различните тези и оценки, по време на дискусията младежите се обединиха около мнението, че България, като държава-член на ЕС, развива законодателство, създаващо правни гаранции за недопускане на дискриминация, и провежда политики за създаване на равни възможности за социално включване на уязвимите групи от населението.

* Младежите поставиха акцент върху необходимостта от промяна на обществените нагласи, стереотипи и предразсъдъци, които създават бариери, а не предпоставки и възможности за активно приобщаване на уязвимите групи население. Подкрепата е признание за техните права и подпомага реализирането на техния потенциал.
* Участниците подчертаха, че социалното приобщаване е двупосочен процес, който изисква активно лично поведение и споделени отговорности на държавата, бизнес средите, неправителствените организации, на обществото като цяло. Правата и задълженията на хората от уязвимите групи са обвързани с тези на другите и с общото благосъстояние на самото общество.
* Участниците посочиха, че кампаниите за промяна на обществените нагласи следва да се реализират паралелно с осъществяването на мерки за преодоляване на трудностите, свързани със социалното включване на хората от уязвимите групи.
* Младежите посочиха, че съществуващата система на ТЕЛК на практика обрича хората с увреждания на изолация и не дава възможност за използване на техния потенциал. Необходимо е въвеждане на обективна медицинска оценка на нивото на функциониране на хората с увреждания въз основа на международно призната методология. Оценката да послужи като основа за определяне на потребностите и подкрепата, от която се нуждае конкретният човек, за да се насърчи пълноценното му участие в обществения и икономическия живот.
* Участниците отбелязаха, че равноправното участие на хората от уязвимите групи в икономическия и социалния живот води до подобряване на техния живот. Но то може да доведе и до по-големи ползи за обществото и икономиката. Заетостта на хората от уязвимите групи население гарантира икономическата им независимост, насърчава развитието на възможностите и способностите им и е най-добрата закрила от бедността.
* Младите хора изтъкнаха, че мерките и услугите трябва да имат комплексен характер, като отчитат специфичните потребности на хората от уязвимите групи.
* Според участниците е необходимо изграждането на система за мониторинг на качеството на предоставяните социални услуги в страната и оценка на тяхното въздействие, което би допринесло за повишаване на качеството им.
* Сред факторите, които благоприятстват успешната интеграция на уязвимите групи население младежите посочиха ефективното усвояване на европейските средства, развитието на малкия и средния бизнес, насърчаването на социалното предприемачество, намаляването на административната тежест, добрата координация и взаимодействие между институциите, както и доброто партньорство между местните власти и неправителствените организации.
* Резюме на дискусията в „младежкия съвет“ по социални политики бе предоставено по компетентност на Министерството на труда и социалната политика. В своя отговор Министерството отбеляза важността и полезността на обективната и безпристрастна оценка и визия на младите хора на България. Министерството споделя становищата на младежите и ще отрази предложенията им в нормативните промени, насочени към изпълнение на ангажиментите към хората от уязвимите групи население.

Темата на дискусията на „**младежкия съвет“ по икономика** бе „*Стимулиране на иновациите и предприемачеството в България в рамките на членството й в ЕС“.* Членството на България в Европейския съюз постави редица предизвикателства пред българския бизнес, но откри и множество възможности. От една страна, в условия на свободен пазар българските стоки се състезават с тези от всички останали държави членки, което направи повишаването на конкурентоспособността условие за цялостното икономическо развитие на страната. От друга страна, ЕС все повече фокусира своята дейност върху интелигентния растеж, иновациите и оптимизиране на човешкия капитал. България в качеството си на държава-членка следва тези тенденции.

* Във връзка с това участниците се обединиха около становището, че е необходим стратегически подход и координация при насочване на средства от европейските програми към подпомагане на предприемачеството и иновациите в България. При договаряне на Споразумението за партньорство между България и ЕС за новия програмен период, тази необходимост бе взета предвид.
* Абсолвентите коментираха и необходимостта да се запазят и продължат съществуващите добри практики. Като добра практика бе посочено управлението на финансовите инструменти в рамките на програмата „JEREMIE“ от Европейския инвестиционен фонд. Тази препоръка не намери отражение в политиките на българското правителство и през новия програмен период всички финансови инструменти по новите европейски програми ще се управляват от държавен фонд.
* За сметка на това, предложението на участниците предприемачеството да залегне в образователните програми бе в унисон с предприетите действия от страна на Министерството на образованието. В предложените нови учебни планове, министерството предлага обучението по предприемачество да стане задължително още в гимназиалния курс.
* На съвета бе обсъдено и предложението за създаване на обединена структура за иновации. То бе обвързано с вече изпълняващия се проект „София тех парк“, който предстои да бъде официално открит през декември.

Участниците в „**младежкия съвет“ по култура и национална идентичност** дискутираха темата *„Отражението на членството на България в ЕС върху културната политика на страната“.* Темата даде възможност на участниците да анализират какво сме постигнали в процеса на интеграция в Европейския съюз.

* Всички участници отбелязаха една основна положителна черта на членството ни в Европейския съюз и тя е, че в основата на съвременната културна политика на ЕС стои подходът за интегрирането на културното наследство в стратегическите планове и програми на съответните регионални и национални управленски системи и възприемането на наследството като важен ресурс за устойчиво развитие на градската и околната среда.
* Абсолвентите отбелязаха положителното въздействие на финансирането от оперативните програми, което с помощта на държавното съфинансиране е насочено директно към опазването на много древни културни паметници на наша територия.
* Всички се обединиха, че членството на страната ни в различни международни организации като ЮНЕСКО, ИКОМОС, ИКОМ и други са още една възможност за успешно представяне на разнообразието и спецификата на българската култура.
* Единодушно бе становището, че вече настъпва моментът, в който държавата е вложила много в опазването на паметниците на културата, но някои от тях имат проблем с тяхното съхранение. Беше даден пример с успешен модел на съхранение, като то се делегира на хора, които живеят в района на паметника. За съжаление, много от паметниците на културата имат проблем с използването и стопанисването им и те се рушат.
* Другият проблем, който посочиха участниците, е, че при усвояването на европейските средства трябва да има механизъм, който да гарантира целесъобразното използване и устойчивостта в бъдеще на капиталовложението.
* Участниците посочиха, че за разлика от голямото европейско и държавно финансиране в сферата на паметниците на културата и археологията има и едно друго, но недостатъчно финансиране и то е в сферата на живите изкуства. Проблемът с начина на държавно финансиране на сценичните изкуства и киното остава.
* Всички участници се обединиха около идеята, че освен държавно финансиране в една слабо реформирана и тежка структура на сценичните изкуства и киното държавата е в дълг към творците, защото все още не е създала механизми за друг вид финансиране в тази сфера. Като пример може да се дадат неработещият закон за меценатството, опитът на други държави в създаването на специални отчисления и намеса в данъчното законодателство, които да създават реални механизми за допълнителен финансов ресурс.

Дебатът в „**младежкия съвет“ по регионално развитие и инфраструктура** бе посветен на темата*„Кохезионната политика като инструмент за преодоляване на различията в социално-икономическото развитие на регионите в контекста на членството на България в ЕС“.*

По време на дискусията абсолвентите обсъдиха ползите и ефектите от инвестициите по линия на политиката на сближаване на ЕС, като се обединиха около следните тези:

* Кохезионната политика е много добра възможност за страната ни в посока решаване на проблемите и преодоляване на различията в социално-икономическото развитие на регионите.
* От изключителна важност и значение за страните-членки, чийто БВП на човек от населението е с равнище по-ниско от 75 % от средното за ЕС, е да продължат целенасочените инвестиции в растеж и заетост по линия на Кохезионния фонд.
* Предимството страната ни да има уникално географско положение ни задължава да развиваме добра базова инфраструктура, която е основна предпоставка за привличане на инвестиции и за икономически растеж.
* Чуждестранните инвестиции са един от двигателите на растежа. Те обаче се влияят не само от бизнес-средата и наличието на квалифициран персонал, но и от добре развита, модерна инфраструктура. Ние трябва да продължим да инвестираме в изграждането на стратегическата инфраструктура – транспортна, екологична, водна.
* От друга страна, кохезионната политика не предлага готово решение на проблемите на регионите ни, а нейния успех като инструмент на сближаването зависи от това как ние избираме приоритетите си и как работим за собствения си успех.

Участниците в Третото издание на инициативата на държавния глава „Младежка визия за развитие на България“ направиха обективна оценка на резултатите от европейският и евроатлантическият избор на България. Те дадоха и своя ценен принос в определянето на приоритетите за развитие на България и в намирането на отговор на обществените проблеми и предизвикателства. Обобщените резултати и конкретни решения, предложени от самите абсолвенти, бяха изпратени на вниманието на съответните компетентни органи на изпълнителната власт. Част от тях намериха своето отражение в съответните политики и мерки на въздействие.